*Årsberetning Styregruppe Obstetriske Guidelines 2024*

Det årlige guidelinemøde har siden Covid levet en lidt omtumlet tilværelse. I 2023 blev mødet således afholdt i april over 2 dage, men er fra 2024 atter tilbage på det vanlige tidspunkt over 3 dage i januar måned – og igen forudgået af møde blandt føtalmedicinerne.

I 2024 deltog 177 i mødet på Vejle Fjord. På mødet blev 7 guidelines (3 nye og 4 revisioner) fremlagt – og godkendt, nogle med mindre ændringer. Som i de senere år blev nye guidelines gennemgået i workshops forud for behandling i plenum. Det har vist sig at være en god form, som resulterer i en dyberegående diskussion af de enkelte udkast til guidelines.

Vi har som altid haft uvurderlig hjælp af Organisationsgruppen - Anne Ostenfeld, Camilla Palm og Camilla Skovvang Borg - i forhold til den praktiske forberedelse og afvikling af guidelinemødet.

Status for obstetriske guidelines: Vi har nu ca. 120 obstetriske guidelines og oplever, at vi snart har dækket hele området og således ikke har det store behov for nye guidelines. Imidlertid er vores store udfordring nu at sikre, at guidelines er opdaterede – en kæmpe udfordring. Det ville være hensigtsmæssigt, at alle guidelines var opdaterede mindst hvert 5. år, hvilket årstallet på de eksisterende guidelines tydeligt viser ikke er tilfældet nu – og nok ikke realistisk. Vi har i styregruppen udvalgt en række guidelines, som vi finder er de mest centrale for vores kliniske arbejde – og vil fremover prioritere at disse guidelines gennemgår revision mindst hvert 5. år.

I kan alle hjælpe til ved at gøre os opmærksomme på behov for revisioner f.eks. på baggrund af ny forskning.

Vi har i 2023 og 2024 forsøgt at opgøre tidsforbruget til udarbejdelse af guidelines. Ikke overraskende er det et meget omfattende arbejde, som helt overvejende foregår uden for arbejdstid. Der er i forum af cheflæger for gynækologi og obstetrik lavet en hensigtserklæring om, at de, der fungerer som tovholdere og medtovholdere, kan søge om at blive frigjort nogle dage til udarbejdelse af guidelines. Det er rigtig positivt, men dækker langt fra det aktuelle tidsforbrug. Der er et vigtigt arbejde i gang i LVS (Lægevidenskabelig Selskaber) i samarbejde med Lægeforeningen med henblik på, at specialeselskaberne kan få assistance til guideline arbejdet. Styregruppen var repræsenteret ved møde arrangeret af LVS vedrørende guidelinearbejdet, hvor flere specialer gjorde rede for deres arbejde. Det fremgik her, at rammerne for guidelinearbejdet varierer ekstremt meget. F.eks. har de onkologiske guidelines sekretariatsbistand fra RKKP (Regionernes Kliniske Kvalitetsdatabaser). Vi håber, at der kan etableres en form for sekretariat, der kan bistå med nogle af de opgaver, vi aktuelt selv står for, og at arbejdet med guidelines dermed kan lettes lidt.

Styregruppen har det sidste år bestået af Lene Huusom, Janne Voss Berlac, Christina Vinter, Lone Storgaard, Julie Glavind, Sidsel Boie & Lone Hvidman.

Lene Huusom og Julie Glavind har desværre besluttet ikke at genopstille denne gang. De skal begge have en stor tak for den meget betydningsfulde indsats de har ydet.

Vi ser frem til, at nye energiske kræfter har lyst til at deltage i arbejdet fremover.

*April 2024 Styregruppen for Obstetriske Guidelines*